Tampere käyttää 5,6 miljoonaa sadevesien hallintaan – Tästä syystä omakotitalon omistaja maksaa noin 50 euroa vuodessa

Hulevesimaksun suuruus riippuu kiinteistön pinta-alasta ja käyttötarkoituksesta.

Vesihuoltoinsinööri Maria Åkerman ja hulevesiasiantuntija Pekka Heinonen. Joonas Alanne

Joonas Alanne

Tampereen kaupungin hulevesijärjestelmän rakentaminen ja ylläpitäminen maksaa arvioiden mukaan noin 5,6 miljoonaa euroa. Marraskuun alussa voimaan astunut hulevesimaksu on tehty tämän arvion pohjalta. Lain mukaan kaupunki ei saa kerätä hulevesimaksua yli tarpeen.

– Maankäyttö- ja rakennuslaki sanoo, että hulevesimaksua ei saa kerätä enempää kuin siihen hallintaan kuluu, tiivistää vesihuoltoinsinööri Maria Åkerman

Hulevesimaksun suuruus riippuu kiinteistön pinta-alasta ja käyttötarkoituksesta. Esimerkiksi noin 600 neliön omakotitontilla olevan pientalokiinteistön hulevesimaksu on noin 50 euroa vuodessa.

Pientalot kuuluvat ensimmäiseen maksuluokkaan, jonka maksukatto on 250 euroa vuodessa. Tampereella tähän luokkaan kuuluu 14 524 eli pääosa kaikista kiinteistöistä. Maksujen keskiarvo on 74 euroa. Yleisin maksu on 62 euroa.

Hulevedet voivat aiheuttaa ongelmia kaupungeissa, joissa suurin osa maan pinnasta on kattoja tai asfalttia, eikä kaduille päätynyt vesi pääse imeytymään luonnollisesti maaperään. Hulevesien hallintarakenteiden merkitys tulee tulevaisuudessa kasvamaan, kun yhdyskuntarakenteet tiivistyvät ja ilmastonmuutoksen aiheuttamat rankkasateet yleistyvät.

Hulevedet eli lähinnä sade- ja sulamisvedet ovat tietenkin olleet ongelma aina, mutta niistä on alettu kunnolla keskustella vasta viime vuosien aikana. Erikoissuunnittelija ja hulevesiasiantuntija Pekka Heinosen mukaan syitä on monia.

– Ymmärtääkseni se johtuu siitä, että ennen vanhaan riitti, kun tehtiin jollain perusmitoituksella sadevesiviemäröinti, jolla hoidettiin katujen ja kiinteistöjen kuivatukset. Nyt se sadevesiviemäri on ollut siellä vuosikausien ajan, eivätkä ne vanhat viemärit pysty enää ottamaan vastaan sitä määrää mikä sieltä tulee.

– Kaupunki kasvaa koko ajan ja niihin samoihin viemäreihin johdetaan koko ajan enemmän vettä. Lopulta se hulevesi on alkanut tulvia maan pinnalle. Myös ilmastonmuutos on vaikuttanut sateiden äärevöitymiseen, eli se koko vuorokauden sademäärä voi tulla alas hyvinkin nopeasti ja aiheuttaa painetta olemassaolevalle verkostolle. Se trendi tulee vain kasvamaan tulevaisuudessa, sanoo Heinonen.

Heinosen mukaan miljoonien ylläpitokustannukset määräytyvät siksi, että Tampereen kaupungin alla on noin 600 kilometriä putkea.

– Siksi teemme kaikkemme, ettei sinne johdeta liikaa vettä, koska sitä putkiverkkoa ei niin vain saneerata.

Vuoden 2018 maksu määräytyy 1.7.2018 kuntarekisterissä olleiden tietojen mukaan, mutta ensi vuodesta alkaen sen suuruus katsotaan edellisvuoden 31.12. ilmoitettujen tietojen perusteella. Maksua peritään kunnan huleveden hallintajärjestelmän vaikutusalueelta eli asemakaava-alueelta.

Yhtenä Tampereen kaupungin merkittävimmistä puutteista Heinonen pitää tulvareittien puuttumista.

– Se on ehkä sellainen oikeasti merkittävä ongelma. Kun kadut ja korttelit on rakennettu, ei ole mietitty, mihin se tulvavesi menee, tai se silloinen tulvareitti on blokattu seuraavalla korttelilla, joka tulee siihen päälle. Tästä syystä olemme nyt siinä tilanteessa, että joudumme miettimään, miten saamme sen veden kahlittua olemassaolevassa ympäristössä mahdollisimman kustannustehokkaasti.

Åkermanin mukaan toinen merkittävä haaste, josta puhutaan koko ajan enemmän, on hulevesien laatu. Koirankakasta lähtien kaikki, mitä kaduilta löytyy, päätyy huleveden mukana vesistöön.

– Tällä hetkellä hulevedet johdetaan pääsääntöisesti ojiin tai suoraan järviin, eikä se huleveden laatu ole mitenkään hyvä. Sitä pyritään kehittämään. Tällä hetkellä asiasta ei ole juurikaan velvoitteita, mutta pitkällä tähtäimellä siihen pitää pystyä vaikuttamaan.

– Se tilanne tulee varmasti muuttumaan. Vähän kuten jätevedenpuhdistamisella on nykyään vaatimuksia, niin varmasti myös hulevedellekin sellaisia jollain aikataululla tulee – että millaista vettä saa johtaa mihinkin.

– Hyvin hoidettu hulevesien hallinta on ympäristön suojelua, tiivistää Åkerman.